MTLS ฟุ้งปล่อยสินเชื่อ Q2/59 โต 70% อานิสงส์ช่วงเปิดเทอม-เข้าฤดูหว่านไถ
MTLS ฟุ้งปล่อยสินเชื่อ Q2/59 โต 70% อานิสงส์ช่วงเปิดเทอม-เข้าฤดูหว่านไถ
13 มิ.ย. 2559

นายชูชาติ เพ็ชรอำไพ ประธานกรรมการบริหาร บริษัท เมืองไทย ลิสซิ่ง จำกัด (มหาชน) หรือ MTLS เปิดเผยว่า บริษัทคาดยอดปล่อยสินเชื่อในไตรมาส 2/59 มีโอกาสเติบโตถึง 70% จากช่วงเดียวกันของปีก่อน ซึ่งเป็นระดับใกล้เคียงกับไตรมาส 1/59 ที่มียอดปล่อยสินเชื่อขยายตัว 80%
เนื่องจากไตรมาส 2 เป็นช่วงเปิดเทอม ทำให้กลุ่มลูกค้าทั่วไป มีความจำเป็นต้องเตรียมเงิน เพื่อเป็นค่าใช้จ่ายในการเตรียมส่งบุตร-หลาน เข้าเรียน อีกทั้งเป็นช่วงเริ่มต้นของฤดูฝน ทำให้ลูกค้ากลุ่มเกษตรกร เริ่มต้นทำการเกษตรโดยการไถ-หว่าน และนำเงินไปซื้อเมล็ดพันธุ์ ปุ๋ย ยาฆ่าแมลง เพื่อเตรียมใช้ในการเพาะปลูกในฤดูกาลที่กำลังจะมาถึง จึงทำให้ความจำเป็นในการใช้เงินของกลุ่มลูกค้าของบริษัทมีมากขึ้น
สำหรับแผนการดำเนินงานในปี 59 บริษัทจะเปิดสาขาประมาณ 450 สาขา และมีแผนระดมเงิน เพื่อใช้ในการปล่อยสินเชื่อเป็นวงเงินประมาณ 10,000 ล้านบาท โดยการออกเครื่องมือทางการเงิน เช่น ตั๋วสัญญาใช้เงิน, ตั๋วแลกเงิน และเงินกู้ระยะยาว โดยมีสัดส่วน เงินกู้ระยะยาว 50% ส่วนที่เหลือเป็นตราสารทางการเงินระยะสั้น มีดอกเบี้ยเฉลี่ยต่ำกว่า 3.5% เพื่อรองรับการเติบโตของบริษัท การออกตราสารทางการเงินเชื่อว่าบริษัทสามารถระดมเงินได้โดยไม่มีปัญหา เนื่องจาก D/E Ratio อยู่ในระดับ 1.57 เท่า ซึ่งถือว่าต่ำมาก
นายชูชาติ กล่าวว่า แม้ในปีที่ผ่านมาสินเชื่อจะเติบโตประมาณ 80% แต่บริษัทสามารถควบคุมหนี้เสีย (NPL) ให้อยู่ในระดับ 0.92% เท่านั้น โดยมีการตั้งสำรองลูกหนี้จัดชั้น และลูกหนี้ปัญหาที่ 287% ของหนี้เสีย หรือคิดเป็น 2.66% ของจำนวนลูกหนี้ทั้งหมด และในปี 59 บริษัทตั้งเป้าจะคุมหนี้ NPL ไม่ให้เกิน 1.0-1.5% ของยอดสินเชื่อรวม